               IL-KUMMISSJONI EWROPEA
            Brussell, 25.5.2018
            COM(2018) 344 final
            2018/0175(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt CETA stabbilit mill-Ftehim Ekonomiku u Kummerċjali Komprensiv bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, fir-rigward l-adozzjoni tar-Regoli ta’ Proċedura għall-Kumitat Konġunt CETA u kumitati speċjaliżżati.

               MEMORANDUM TA’ SPJEGAZZJONI

               1.Is-suġġett tal-proposta

                  Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt CETA b’konnessjoni mal-adozzjoni prevista tar-Regoli ta’ Proċedura tal-Kumitat Konġunt tas-CETA u kumitati speċjalizzati.

               2.Il-Kuntest tal-proposta

               2.1.Il-Ftehim Ekonomiku u Kummerċjali Komprensiv (CETA)

                  Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”) għandu l-għan li jimplimenta l-politika kummerċjali komuni tal-Unjoni lejn il-Kanada u b’mod partikolari biex tinħoloq żona ta’ kummerċ ħieles. Il-ftehim ġie iffirmat fi Brussell fit-30 ta' Ottubru 2016
                     1
                  .

                  Il-Ftehim qed jiġi applikat b’mod proviżorju mill-21 ta’ Settembru 2017.

               2.2.Il-Kumitat Konġunt CETA u kumitati speċjalizzati

                  Il-Ftehim jistabbilixxi Kumitat Konġunt CETA skont l-Artikolu 26.1 u kumitati speċjalizzati skont l-Artikolu 26.2. Dawn jinkludu: il-Kumitat dwar il-Kummerċ fil-Prodotti, il-Kumitat dwar l-Agrikoltura, il-Kumitat dwar l-Inbejjed u l-Ispirti, il-Grupp Settorjali Konġunt dwar il-Farmaċewtiċi, il-Kumitat dwar is-Servizzi u l-Investiment, il-Kumitat Konġunt dwar ir-Rikonoxximent Reċiproku ta’ Kwalifiki Professjonali, il-Kumitat Konġunt dwar il-Kooperazzjoni Doganali, il-Kumitat Konġunt ta’ Ġestjoni għall-Miżuri Sanitarji u Fitosanitarji, il-Kumitat dwar l-Akkwisti Pubbliċi, il-Kumitat dwar is-Servizzi Finanzjarji, il-Kumitat dwar il-Kummerċ u l-Iżvilupp Sostenibbli, il-Forum ta' Kooperazzjoni Regolatorja u l-Kumitat CETA dwar l-Indikazzjonijiet Ġeografiċi.

                  Il-Kumitat Konġunt CETA u l-kumitati speċjalizzati huma ikkostitwiti u kopreseduti minn rappreżentanti tal-Partijiet. Il-Kumitat Konġunt CETA huwa kopresedut mill-Ministru għall-Kummerċ Internazzjonali tal-Kanada u l-Membru tal-Kummissjoni Ewropea responsabbli għall-Kummerċ, jew id-delegati rispettivi tagħhom. Il-Partijiet huma definiti fl-Artikolu 1.1 tal-Ftehim, li jistipula "Partijiet tfisser, minn naħa waħda, l-Unjoni Ewropea jew l-Istati Membri tagħha jew l-Unjoni Ewropea u l-Istati Membri tagħha fi ħdan l-oqsma rispettivi tal-kompetenzi tagħhom kif joħorġu mit-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea (minn hawn 'il quddiem imsejjħa “l-Parti tal-UE”), u min-naħa l-oħra, il-Kanada."

                  Il-Kumitat Konġunt CETA u kumitati speċjalizzati huma responsabbli għall-implimentazzjoni u l-applikazzjoni tal-Ftehim fl-oqsma rispettivi tagħhom. Skont l-Artikolu 26.1.5(h), il-Kumitat Konġunt CETA jista’ jistabbilixxi kumitati speċjalizzati u djalogi bilaterali oħra sabiex jassistuh fit-twettiq tal-kompiti tiegħu. Il-Kumitat Konġunt CETA u kumitati speċjalizzati għandhom jiltaqgħu darba fis-sena, jew fuq talba ta’ waħda mill-Partijiet.

               2.3.L-att previst tal-Kumitat Konġunt CETA

               Il-Kumitat Konġunt CETA għandu jadotta deċiżjoni rigward l-adozzjoni tar-Regoli ta’ Proċedura tal-Kumitat Konġunt CETA (“l-att previst”).

                  L-għan tal-att previst huwa li jadotta r-regoli ta’ proċedura tal-Kumitat Konġunt CETA f’konformità mal-Artikolu 26.1.4(d) tal-Ftehim li jistipula li l-Kumitat Konġunt CETA għandu jadotta r-regoli ta' proċedura tiegħu stess.

                  L-Artikolu 26.2.4 tal-Ftehim jistipula li l-kumitati speċjalizzati għandhom jistabbilixxu u jimmodifikaw ir-regoli ta’ proċedura tagħhom stess jekk iqisu li dan ikun xieraq. Fid-dawl tan-numru kbir ta’ kumitati speċjalizzati stabbiliti taħt CETA, huwa propost li jiġu applikati r-regoli ta’ proċedura tal-Kumitat Konġunt CETA lill-kumitati speċjalizzati mutatis mutandis, sakemm ma jiġix deċiż mod ieħor skont l-Artikolu 26.2.4 tal-Ftehim.

               3.Pożizzjoni li għandha tittieħed f’isem l-Unjoni

               Il-pożizzjoni li għandha tiġi adottata f’isem l-Unjoni jenħtieġ li timmira li tadotta r-Regoli ta’ Proċedura tal-Kumitat Konġunt CETA, kif previst fil-Ftehim.

               4.Bażi ġuridika

               4.1.Il-bażi ġuridika proċedurali

               4.1.1.Il-prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregolaw il-korp inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-UE”
                  2
               .

               4.1.2.Applikazzjoni għall-każ preżenti

               Il-Kumitat Konġunt CETA u l-kumitati speċjalizzati  huma korpi stabbiliti mill-Ftehim Ekonomiku u Kummerċjali Komprensiv bejn l-Unjoni Ewropea u l-Istati Membri tagħha, minn naħa waħda u l-Kanada, min-naħa l-oħra (“il-Ftehim”).

               Id-deċiżjoni li l-Kumitat Konġunt CETA qed jintalab jadotta hija vinkolanti u ma tissuplimentax jew temenda l-qafas istituzzjonali tal-Ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) TFUE.

               4.2.Il-bażi ġuridika sostantiva

               4.2.1.Il-prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi meħuda pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala l-ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-għan ewlieni u l-kontenut tal-att previst jirrelataw mal-politika kummerċjali komuni u mat-trasport internazzjonali.

               Għalhekk, il-bażi ġuridika sostantiva tad-deċiżjoni proposta hija t-Trattat dwar il-Funzjonament tal-Unjoni Ewropea, u b’mod partikolari l-Artikoli 91, 100(2) u 207(4).

               4.3.Konklużjoni

                  Il-bażi ġuridika tad-deċiżjoni proposta għandha tkun l-Artikoli 91, 100(2) u 207(4) TFUE flimkien mal-Artikolu 218(9) tat-TFUE.

               5.Il-pubblikazzjoni tal-att previst

               Huwa previst li d-Deċiżjoni tal-Kumitat Konġunt CETA tiġi ppubblikata ladarba tiġi adottata.

               2018/0175 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt CETA stabbilit mill-Ftehim Ekonomiku u Kummerċjali Komprensiv bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, fir-rigward l-adozzjoni tar-Regoli ta’ Proċedura għall-Kumitat Konġunt CETA u kumitati speċjaliżżati.

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91, 100(2), u 207(4), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Id-Deċiżjoni tal-Kunsill (UE) 2017/37
                  3
                dwar l-iffirmar f'isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (minn hawn ‘il quddiem “il-Ftehim”). Il-ftehim ġie iffirmat fit-30 ta' Ottubru 2016.

               (2)Id-Deċiżjoni tal-Kunsill (UE) 2017/38
                  4
                tipprovdi għall-applikazzjoni proviżorja tal-Ftehim, inkluż l-istabbiliment tal-Kumitat Konġunt CETA u kumitati speċjalizzati. Il-Ftehim jiġi applikat b’mod proviżorju mill-21 ta’ Settembru 2017.

               (3)Skont l-Artikolu 26.1.4(d) tal-Ftehim, il-Kumitat Konġunt CETA għandu jadotta r-Regoli ta' Proċedura tiegħu stess.

               (4)Skont l-Artikolu 26.2.4 tal-Ftehim, il-kumitati speċjalizzati għandhom jistabbilixxu u jimmodifikaw ir-regoli ta’ proċedura tagħhom stess jekk iqisu li dan ikun xieraq.

               (5)Il-Kumitat Konġunt CETA, matul l-ewwel laqgħa tiegħu, għandu jadotta r-Regoli ta’ Proċedura tiegħu stess, kif previst mill-Ftehim.

               (6)Sakemm ma jiġix deċiż mod ieħor minn kull kumitat speċjalizzat skont l-Artikolu 26.2.4, dawn ir-Regoli ta’ Proċedura se japplikaw mutatis mutandis għall-kumitati speċjalizzati.

               (7)Għalhekk huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt CETA abbażi tal-abbozz tad-deċiżjoni mehmuż tal-Kumitat Konġunt CETA dwar ir-Regoli ta’ Proċedura tiegħu sabiex tiġi żgurata l-implimentazzjoni effettiva tal-Ftehim,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, fl-ewwel laqgħa tal-Kumitat Konġunt CETA stabbilit mill-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, fir-rigward ir-Regoli ta’ Proċedura tal-Kumitat Konġunt CETA u kumitati speċjalizzati, għandha tkun ibbażata fuq l-abbozz ta' deċiżjoni tal-Kumitat Konġunt CETA mehmuż ma’ din id-Deċiżjoni.

               Artikolu 2

               Wara l-adozzjoni tagħha, id-Deċiżjoni tal-Kumitat Konġunt CETA għandha tiġi ppubblikata f’Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L11, 14.1.2017, p. 1.

                     (2)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (3)

                        ĠU L11, 14.1.2017, p. 1.

                     (4)

                        ĠU L11, 14.1.2017, p. 1080.

    ---documentbreak---

               IL-KUMMISSJONI EWROPEA
            Brussell,25.5.2018
            COM(2018) 344 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt CETA stabbilit mill-Ftehim Komprensiv Ekonomiku u Kummerċjali bejn il-Kanada, minn naħa waħda, u l-Unjoni Ewropea, min-naħa l-oħra, rigward l-adozzjoni tar-Regoli ta' Proċedura għall-Kumitat Konġunt CETA u kumitati speċjalizzati

               DOKUMENT MEHMUŻ

               DEĊIŻJONI Nru […/2018]
                  TAL-KUMITAT KONĠUNT CETA,

               tal-...

               li tadotta r-Regoli ta’ Proċedura tiegħu
                  u tal-Kumitati Speċjalizzati

               IL-KUMITAT KONĠUNT CETA,

               Wara li kkunsidra l-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, u b’mod partikolari l-Artikoli 26.1.4(d) u 26.2.4 tiegħu,

               Billi:

               (1)Skont l-Artikolu 30.7.3 tal-Ftehim, partijiet tal-Ftehim ilhom japplikaw provviżorjament mill-21 ta' Settembru 2017;

               (2)Skont l-Artikolu 26.1.4(d) tal-Ftehim, il-Kumitat Konġunt CETA għandu jadotta r-Regoli ta' Proċedura tiegħu stess;

               (3)Skont l-Artikolu 26.2.4 tal-Ftehim, il-kumitati speċjalizzati għandhom jistabbilixxu u jimmodifikaw ir-regoli ta’ proċedura tagħhom stess jekk iqisu li dan ikun xieraq;

               IDDEĊIEDA KIF ĠEJ:

               Ir-Regoli ta’ Proċedura tal-Kumitat Konġunt CETA u tal-kumitati speċjalizzati tiegħu, kif stabbiliti fl-Anness, huma b’dan adottati.

               Magħmul fi …, ….

                        Għall-Kumitat Konġunt CETA

                        Il-Kopresidenti

               ANNESS

               IR-REGOLI TA’ PROĊEDURA TAL-KUMITAT KONĠUNT CETA

               Regola 1

               Il-Kompożizzjoni u l-Presidenza

               1.Il-Kumitat Konġunt CETA stabbilit skont l-Artikolu 26.1 tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha min-naħa l-oħra (il-Ftehim) iwettaq il-kompiti tiegħu kif previst fl-Artikolu 26.1 tal-Ftehim, jerfa’ r-responsabbiltà għall-implimentazzjoni u l-applikazzjoni tal-Ftehim u jippromwovi l-għanijiet ġenerali tiegħu.

               2.Skont l-Artikolu 26.1.1 tal-Ftehim, il-Kumitat Konġunt CETA għandu jkun magħmul minn rappreżentanti tal-Partijiet għall-Ftehim u għandu jkun ikkopresedut mill-Ministru għall-Kummerċ Internazzjonali tal-Kanada u l-Membru tal-Kummissjoni Ewropea responsabbli għall-Kummerċ. Il-kopresidenti jistgħu jkunu rappreżentati mill-persuni magħżula rispettivi tagħhom kif stipulat fl-Artikolu 26.1.1 tal-Ftehim.

               3.Il-Partijiet f'dawn ir-Regoli ta' Proċedura huma dawk kif definiti fl-Artikolu 1.1 tal-Ftehim.

               Regola 2

               Rappreżentanza

               1.Kull Parti għal dan il-Ftehim tinnotifika l-Parti l-oħra għall-Ftehim dwar il-lista ta’ rappreżentanti tal-Kumitat Konġunt CETA. Il-lista tiġi amministrata u tinżamm attwali mis-Segretarjat tal-Kumitat Konġunt CETA.

               2.Kopresident tal-Kumitat Konġunt CETA jista’ jkun rappreżentat minn persuna maħtura jekk hu jew hi ma jkunx jista’ jattendi laqgħa. Il-kopresident, jew il-persuna maħtura, jinforma lill-kopresident l-ieħor u l-Punt ta’ Kuntatt relevanti bil-miktub bil-quddiem kemm jista’ jkun.

               3.Il-persuna maħtura minflok il-kopresident tal-Kumitat Konġunt CETA teżerċita d-drittijiet ta’ dak kopresident sal-punt tal-ħatra. F’dawn ir-Regoli ta’ Proċedura, referenzi sussegwenti għal rappreżentanti u kopresidenti jinftiehmu bħala li jinkludu l-persuna maħtura.

               Regola 3

               Segretarjat tal-Kumitat Konġunt CETA

               Il-Punti ta’ Kuntatt CETA maħtura mill-Partijiet għall-Ftehim skont l-Artikolu 26.5 tal-Ftehim jaġixxi bħala s-Segretarjat tal-Kumitat Konġunt CETA.

               Regola 4

               Laqgħat

               1.Skont l-Artikolu 26.1.2 tal-Ftehim, il-Kumitat Konġunt CETA għandu jiltaqa’ darba fis-sena jew fuq talba ta’ waħda mill-Partijiet għall-Ftehim. Il-laqgħat isiru fi Brussell u f’Ottawa alternattivament, sakemm il-kopresidenti ma jiddeċidux mod ieħor.

               2.F’konformità mal-Artikolu 26.6.1 tal-Ftehim, il-laqgħat tal-Kumitat Konġunt CETA jistgħu jsiru permezz ta’ vidjokonferenza jew telekonferenza.

               3.Kull laqgħa tal-Kumitat Konġunt CETA titlaqqa' mis-Segretarju tal-Kumitat Konġunt CETA f'data u f'post maqbul miż-żewġ Partijiet għall-Ftehim. Kif previst fl-Artikolu 26.6.2, il-Partijiet għall-Ftehim għandhom jagħmlu ħilithom biex jiltaqgħu fi żmien 30 jum wara li Parti għall-Ftehim tirċievi talba għal laqgħa mingħand il-Parti l-oħra għall-Ftehim.

               Regola 5

               Delega

               Ir-rappreżentanti tal-Kumitat Konġunt CETA jistgħu jkunu akkumpanjati minn uffiċjali tal-gvern. Qabel kull laqgħa, il-Kopresidenti tal-Kumitat Konġunt CETA jkunu infurmati dwar kif bi ħsiebhom jkunu komposti d-delegazzjonijiet ta’ kull Parti għall-Ftehim.

               Regola 6

               Dokumenti

               Meta d-deliberazzjonijiet tal-Kumitat Konġunt CETA jkunu bbażati fuq dokumenti ta' prova miktubin, dawn id-dokumenti jiġu nnumerati u ċċirkolati mis-Segretarjat tal-Kumitat Konġunt CETA bħala dokumenti tal-Kumitat Konġunt CETA.

               Regola 7

               Korrispondenza

               1.Korrispondenza indirizzata mill-kopresidenti tal-Kumitat Konġunt CETA tintbagħat lis-Segretarjat tal-Kumitat Konġunt CETA għaċ-ċirkolazzjoni, fejn xieraq, lir-rappreżentanti tal-Kumitat Konġunt CETA.

               2.Korrispondenza mill-kopresidenti tal-Kumitat Konġunt CETA tintbagħat lir-reċipjenti tas-Segretarjat tal-Kumitat Konġunt CETA u tkun numerata u ċċirkolata, fejn xieraq, lir-rappreżentanti l-oħra tal-Kumitat Konġunt CETA.

               Regola 8

               Aġenda għal-Laqgħat

               1.Aġenda proviżorja titħejja għal kull laqgħa mis-Segretarju tal-Kumitat Konġunt CETA. Din tintbagħat, flimkien mad-dokumenti relevanti oħra, lir-rappreżentanti tal-Kumitat Konġunt CETA, inkluż lill-Kopresidenti mhux aktar tard minn 10 ijiem kalendarji qabel il-bidu tal-laqgħa.

               2.L-aġenda proviżorja tinkludi dawk il-punti li s-Segretarjat tal-Kumitat Konġunt CETA ikun irċieva talba dwarhom mingħand Parti għall-Ftehim, biex jiddaħħlu fl-aġenda, flimkien mad-dokumenti rilevanti, mhux aktar tard minn 14-il jum qabel il-bidu tal-laqgħa.

               3.Il-kopresidenti tal-Kumitat Konġunt CETA jippubblikaw verżjoni approvata b’mod konġunt tal-aġenda proviżorja tal-Kumitat Konġunt CETA qabel issir il-laqgħa soġġett għall-applikazzjoni tal-Artikolu 26.4 tal-Ftehim.

               4.L-aġenda tkun adottata mill-Kumitat Konġunt taż-ŻEE fil-bidu ta' kull laqgħa. Kull punt minbarra dawk li jidhru fl-aġenda proviżorja jista' jitqiegħed fuq l-aġenda jekk il-Partijiet għall-Ftehim jaqblu li jsir hekk.

               5.Il-kopresidenti tal-Kumitat Konġunt CETA jistgħu, b’kunsens reċiproku, jistiednu osservaturi, inklużi rappreżentanti ta’ korpi oħra tal-Partijiet għall-Ftehim jew esperti indipendenti biex jattendu l-laqgħat tiegħu sabiex jipprovdu informazzjoni fuq suġġetti speċifiċi.

               6.Il-kopresidenti tal-Kumitat Konġunt CETA jistgħu, b’kunsens reċiproku, inaqqsu jew iżidu l-perjodi ta’ żmien speċifikati fil-paragrafi 1 u 2 biex jittieħed kont tar-rekwiżiti ta’ xi każ partikolari.

               Regola 9

               Minuti

               1.L-abbozz tal-minuti ta' kull laqgħa jinkitbu mis-Segretarjat tal-Kumitat Konġunt CETA, normalment fi żmien 21 jum wara tmiem il-laqgħa, sakemm ma jkunx deċiż mod ieħor b’kunsens reċiproku.

               2.Bħala regola ġenerali, il-minuti jiddeskrivu fil-qosor kull punt fuq l-aġenda, u jispeċifikaw fejn applikabbli:

               (a)id-dokumenti mogħtija lill-Kumitat Konġunt CETA;

               (b)kwalunkwe dikjarazzjoni li membru tal-Kumitat Konġunt CETA jkun talab li jiddaħħlu fil-minuti; kif ukoll

               (c)id-deċiżjonijiet adottati, ir-rakkomandazzjonijiet magħmula, l-istqarrijiet konġunti li ttieħdu deċiżjonijiet dwarhom u l-konklużjonijiet operazzjonali adottati dwar punti speċifiċi.

               3.Il-minuti jinkludu lista tal-ismijiet, it-titoli u l-affiljazzjonijiet tal-individwi kollha li attendew il-laqgħa f’kull kapaċità.

               4.Il-minuti jiġu approvati bil-miktub mill-kopresidenti fi żmien 28 jum mid-data tal-laqgħa jew minn kwalunkwe data oħra deċiża mill-Partijiet għall-Ftehim. Ladarba approvati, żewġ kopji tal-minuti jiġu ffirmati mill-Punti ta’ Kuntatt lis-Segretarjat tal-Kumitat Konġunt CETA u kull Parti għall-Ftehim tirċievi kopja oriġinali ta’ dawn id-dokumenti. Il-Partijiet jistgħu jiddeċiedu li l-iffirmar u l-iskambju ta’ kopji elettroniċi jissodisfaw dan ir-rekwiżit. Kopji tal-minuti ffirmati jintbagħtu lir-rappreżentanti tal-Kumitat Konġunt CETA.

               5.Is-Segretarjat tal-Kumitat Konġunt CETA jħejji wkoll sommarju qasir u ġenerali tal-minuti. Ladarba l-kopresidenti tal-Kumitat Konġunt ikunu approvaw it-test tas-sommarju, jagħmlu s-sommarju tal-minuti pubbliku soġġett għall-applikazzjoni tal-Artikolu 26.4 tal-Ftehim.

               Regola 10

               Deċiżjonijiet u Rakkomandazzjonijiet

               1.Il-Kumitat Konġunt CETA għandu jieħu deċiżjonijiet fir-rigward ta’ kwistjonijiet kollha previsti minn il-Ftehim, u jista’ wkoll jagħmel rakkomandazzjonijiet xierqa. Il-Kumitat Konġunt CETA għandu jaġixxi bi qbil reċiproku, kif stipulat fl-Artikolu 26.3.3 tal-Ftehim.

               2.Fil-perjodu ta' bejn il-laqgħat, il-Kumitat Konġunt CETA jista' jadotta deċiżjonijiet jew rakkomandazzjonijiet bi proċedura bil-miktub jekk il-Partijiet għall-Ftehim jaqblu li jsir hekk b’kunsens reċiproku. Għal dak l-għan, it-test tal-proposta jitqassam bil-miktub f'korrispondenza mill-President lill-membri tal-Kumitat Konġunt CETA skont ir-Regola 7, b'limitu ta' żmien li fih il-membri għandhom jgħarrfu b'kull riżervi jew emendi li jixtiequ jagħmlu. Proposti adottati jkunu kkomunikati skont ir-Regola 7 ladarba l-limitu taż-żmien ikun għadda u rrekordjati fil-minuti tal-laqgħa li jmiss.

               3.Fejn il-Kumitat Konġunt CETA jkollu s-setgħa li jadotta deċiżjonijiet, rakkomandazzjonijiet jew interpretazzjonijiet skont il-Ftehim, dawn l-atti jingħatalhom it-titolu ta' “Deċiżjoni”, “Rakkomandazzjoni” jew “Interpretazzjoni” rispettivament. Is-Segretarjat tal-Kumitat Konġunt CETA jagħti kwalunkwe deċiżjoni, rakkomandazzjoni jew interpretazzjoni numru ta’ serje, id-data tal-adozzjoni u deskrizzjoni tas-suġġett. Kull deċiżjoni tipprovdi d-data li tidħol fis-seħħ

               4.Kull deċiżjoni, rakkomandazzjoni jew interpretazzjoni tiġi ffirmata mill-kopresidenti tal-Kumitat Konġunt CETA.

               5.Il-Partijiet għall-Ftehim jiżguraw li d-deċiżjonijiet, ir-rakkomandazzjonijiet jew l-interpretazzjonijiet adottati mill-Kumitat Konġunt CETA huma ppubblikati suġġett għall-Artikolu 26.4 tal-Ftehim.

               6.F’każ ta’ deċiżjonijiet tal-Kumitat Konġunt CETA li jemendaw il-protokolli u l-annessi għall-Ftehim skont l-Artikolu 30.2.2 tal-Ftehim, il-verżjonijiet lingwistiċi kollha huma ugwalment awtentiċi kif stipulat fl-Artikolu 30.11 tal-Ftehim.

               Regola 11

               Pubbliċità u Kunfidenzjalità

               1.Sakemm ma jkunx speċifikat mod ieħor fil-Ftehim jew deċiż mill-kopresidenti, il-laqgħat tal-Kumitat Konġunt CETA ma jkunux miftuħa għall-pubbliku.

               2.Meta Parti għall-Ftehim li tissottometti informazzjoni meqjusa bħala kunfidenzjali jew protetta minn divulgazzjoni skont il-liġijiet u r-regolamenti tagħha lill-Kumitat Konġunt CETA jew lil kwalunkwe kumitat speċjalizzat jew korp ieħor stabbilit taħt il-Ftehim, il-Parti l-oħra għall-Ftehim għandha tittratta dik l-informazzjoni bħala kunfidenzjali kif stipulat fl-Artikolu 26.4 tal-Ftehim.

               Regola 12

               Il-lingwi

               1.Il-lingwi uffiċjali tal-Kumitat Konġunt CETA jkunu l-lingwi uffiċjali tal-Partijiet għall-Ftehim.

               2.Il-lingwi ta’ ħidma tal-Kumitati Konġunt CETA jkunu l-Ingliż u/jew il-Franċiż. Sakemm ma jiġix deċiż mod ieħor mill-kopresidenti, il-Kumitat Konġunt CETA normalment jibbaża d-deliberazzjonijiet tiegħu fuq id-dokumentazzjoni f’dawn il-lingwi.

               Regola 13

               Spejjeż

               1.Kull Parti għall-Ftehim tieħu ħsieb l-ispejjeż li ġġarrab bħala riżultat tal-parteċipazzjoni fil-laqgħat tal-Kumitat Konġunt CETA.

               2.In-nefqa marbuta mal-organizzazzjoni tal-laqgħat u mar-riproduzzjoni tad-dokumenti titħallas mill-Parti għall-Ftehim li tkun qed tospita l-laqgħa.

               3.In-nefqa marbuta mal-interpretazzjoni għal-lingwi ta’ ħidma matul il-laqgħat tal-Kumitat Konġunt titħallas mill-Parti għall-Ftehim li tkun qed tospita l-laqgħa. Parti għall-Ftehim li titlob interpretazzjoni u traduzzjoni għal jew minn lingwi oħra barra l-lingwi ta’ ħidma speċifikati fir-Regola 12 tħallas għal dawn is-servizzi.

               Regola 14

               Kumitati speċjalizzati u korpi oħra

               1.Skont l-Artikolu 26.1.4(b) tal-Ftehim, il-Kumitat Konġunt CETA għandu jissorvelja l-ħidma tal-kumitati speċjalizzati kollha u korpi oħra stabbiliti skont dan il-Ftehim.

               2.Il-Kumitat Konġunt CETA jiġi infurmat bil-miktub dwar il-Punti ta’ Kuntatt maħtura mill-kumitati speċjalizzati jew korpi oħra stabbiliti taħt il-Ftehim. Il-korrispondenza, id-dokumenti u l-komunikazzjonijiet rilevanti kollha bejn il-Punti ta' Kuntatt ta' kull kumitat speċjalizzat rigward l-implimentazzjoni tal-Ftehim jintbagħtu lis-Segretarjat tal-Kumitat Konġunt CETA fl-istess ħin.

               3.Skont l-Artikolu 26.2.6, il-kumitati speċjalizzati għandhom jirrapportaw lill-Kumitat Konġunt CETA dwar ir-riżultati u l-konklużjonijiet ta’ kull waħda mil-laqgħat tagħhom.

               4.Sakemm ma jiġix deċiż mod ieħor minn kull kumitat speċjalizzat skont l-Artikolu 26.2.4 tal-Ftehim, ir-Regoli ta’ Proċedura preżenti japplikaw mutatis mutandis għal kumitati speċjalizzati u korpi oħra stabbiliti taħt il-Ftehim.


               IL-KUMMISSJONI EWROPEA
            Brussell, 25.5.2018
            COM(2018) 333 final
            2018/0167(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tiġi adottata, f’isem l-Unjoni Ewropea,fil-Kumitat Konġunt taż-ŻEE dwar emenda għall-Protokoll 31 tal-Ftehim ŻEE, dwar il-kooperazzjoni f’oqsma speċifiċi li ma jagħmlux parti mill-erba’ libertajiet(Il-Linja Baġitarja 02.03.01 Suq Intern u l-Linja Baġitarja 02.03.04 Għodod ta’ Governanza tas-Suq Intern)
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Sabiex jiġi żgurat ir-rekwiżit tas-sigurtà legali u tal-omoġeneità tas-Suq Intern, il-Kumitat Konġunt taż-ŻEE għandu jintegra l-leġiżlazzjoni relevanti kollha tal-UE fil-Ftehim ŻEE malajr kemm jista’ jkun wara l-adozzjoni tagħha u għandu jippermetti wkoll il-parteċipazzjoni tal-Istati taż-ŻEE-EFTA fl-azzjonijiet jew il-programmi tal-UE li huma relevanti għaż-ŻEE.

                  L-abbozz tad-Deċiżjoni tal-Kumitat Konġunt taż-ŻEE (anness mal-proposta tad-Deċiżjoni tal-Kunsill) għandu l-għan li jemenda l-Protokoll 31 tal-Ftehim ŻEE dwar il-kooperazzjoni f’oqsma speċifiċi li ma jagħmlux parti mill-erba’ libertajiet sabiex jippermetti lill-Istati tal-EFTA taż-ŻEE (in-Norveġja, l-Iżlanda u l-Liechtenstein) jipparteċipaw fl-azzjonijiet tal-Unjoni relatati mal-Linja Baġitarja 02.03.01 “Suq Intern” u mal-Linja Baġitarja 02.03.04 “Għodod ta’ Governanza tas-Suq Intern”, imdaħħla fil-baġit ġenerali tal-Unjoni Ewropea għas-sena finanzjarja 2018.

               •Konsistenza mad-dispożizzjonijiet ta’ politika eżistenti fil-qasam ta’ politika

                  L-abbozz ta’ Deċiżjoni tal-Kumitat Konġunt anness huwa konsistenti għalkollox mal-għan tal-Ftehim ŻEE li jippromwovi t-tisħiħ kontinwu u bilanċjat tal-kummerċ u tar-relazzjonijiet ekonomiċi bejn il-Partijiet Kontraenti b’kundizzjonijiet ugwali ta’ kompetizzjoni, u l-osservanza tal-istess regoli, bil-ħsieb li tinħoloq Żona Ekonomika Ewropea omoġenea.

               •Konsistenza ma’ politiki oħra tal-Unjoni

                  Id-Deċiżjoni tal-Kumitat Konġunt hija wkoll konsistenti ma’ politiki oħra tal-Unjoni, b’mod partikolari permezz tal-għan li tiġi protetta l-omoġeneità tas-suq intern tal-UE.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               L-Artikolu 1(3) tar-Regolament tal-Kunsill (KE) Nru 2894/94
                  1
                dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li għandha tiġi adottata f’isem l-Unjoni fir-rigward ta’ Deċiżjonijiet bħal dawn, wara proposta mill-Kummissjoni.

               Il-Kummissjoni, f’kooperazzjoni mas-SEAE, tippreżenta l-abbozz ta’ Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Il-Kummissjoni tittama li tkun fil-qagħda li tippreżentah fil-Kumitat Konġunt taż-ŻEE kemm jista’ jkun malajr.

               •Sussidjarjetà (għal kompetenza mhux esklussiva)

               Il-proposta hija konformi mal-prinċipju tas-sussidjarjetà għar-raġuni li ġejja.

               L-għan ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista’ għalhekk, minħabba l-effetti, jintlaħaq aħjar fil-livell tal-Unjoni.

               •Proporzjonalità

                  F’konformità mal-prinċipju tal-proporzjonalità, il-proposta ma tmurx lil hinn minn dak li hu meħtieġ sabiex jintlaħaq l-għan tagħha – li tiġi żgurata l-omoġeneità tas-Suq Intern.

               •L-għażla tal-istrument

                  F’konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan il-għan għandu jieħu deċiżjonijiet fil-każijiet previsti f’dan il-Ftehim.

               3.IMPLIKAZZJONIJIET GĦALL-BAĠIT

                  L-Istati taż-ŻEE-EFTA għandhom jikkontribwixxu finanzjarjament għal-Linja Baġitarja 02.03.01 “Suq Intern” u l-Linja Baġitarja 02.03.04 “Għodod ta’ Governanza tas-Suq Intern”. L-ammont eżatt se jiġi determinat f’konformità mad-dispożizzjonijiet tal-Ftehim ŻEE, ladarba dan l-abbozz ta’ Deċiżjoni tal-Kunsill jiġi adottat.

               4.ELEMENTI OĦRA

               Skont il-politika baġitarja tal-UE, kull parteċipazzjoni f’attività tal-UE tista’ sseħħ biss wara li jitħallsu l-kontribuzzjonijiet finanzjarji korrispondenti. Madankollu, skont il-Protokoll 32 tal-Ftehim ŻEE il-kontribuzzjoni finanzjarja annwali tal-Istati taż-ŻEE-EFTA qed tasal kull sena sal-31 ta’ Awwissu, wara s-sejħa għal fondi tal-UE stabbilita mill-Kummissjoni Ewropea u ppreżentata lill-Istati taż-ŻEE-EFTA sal-15 ta’ Awwissu.

               Għalhekk, sabiex jimla l-vojt fiż-żmien bejn Jannar u Awwissu, l-abbozz tad-Deċiżjoni tal-Kumitat Konġunt għandu jkun applikabbli b’mod retroattiv minn Jannar. B’dan il-mod, il-kontinwità ta’ kooperazzjoni, kif previst fil-Ftehim ŻEE, hija żgurata matul is-sena kalendarja kollha.

               Ir-retroattività ma taffettwax id-drittijiet u l-obbligi tal-persuni kkonċernati u tirrispetta l-prinċipju tal-aspettattivi leġittimi.

               2018/0167 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tiġi adottata, f’isem l-Unjoni Ewropea,
                  fil-Kumitat Konġunt taż-ŻEE dwar emenda għall-Protokoll 31 tal-Ftehim ŻEE, dwar il-kooperazzjoni f’oqsma speċifiċi li ma jagħmlux parti mill-erba’ libertajiet

                  (Il-Linja Baġitarja 02.03.01 Suq Intern u l-Linja Baġitarja 02.03.04 Għodod ta’ Governanza tas-Suq Intern)

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114 flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  2
               , u b’mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  3
                ("il-Ftehim ŻEE") daħal fis-seħħ fl-1 ta’ Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, fost l-oħrajn, il-Protokoll 31 tal-Ftehim ŻEE.

               (3)Il-Protokoll 31 għall-Ftehim ŻEE fih dispożizzjonijiet dwar il-kooperazzjoni f’oqsma speċifiċi li ma jagħmlux parti mill-erba’ libertajiet.

               (4)Huwa xieraq li titkompla l-kooperazzjoni bejn il-Partijiet Kontraenti għall-Ftehim taż-ŻEE fl-azzjonijiet tal-Unjoni ffinanzjati mill-baġit ġenerali tal-Unjoni Ewropea fir-rigward tal-operat u l-iżvilupp tas-suq intern tal-prodotti u s-servizzi u fir-rigward tal-għodod ta’ governanza tas-suq intern.

               (5)Għalhekk, il-Protokoll 31 tal-Ftehim ŻEE jenħtieġ li jiġi emendat sabiex din il-kooperazzjoni estiża tkun tista’ tibda sseħħ mill-1 ta’ Jannar 2018.

               (6)Għaldaqstant jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz mehmuż tad-deċiżjonijiet,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, fil-Kumitat Konġunt taż-ŻEE dwar l-emenda proposta għall-Protokoll 31 tal-Ftehim ŻEE, dwar il-kooperazzjoni f’oqsma speċifiċi li ma jagħmlux parti mill-erba’ libertajiet, għandha tkun ibbażata fuq l-abbozz tad-deċiżjoni tal-Kumitat Konġunt taż-ŻEE mehmuż ma’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 305, 30.11.1994, p. 6-8.

                     (2)

                        ĠU L 305, 30.11.1994, p. 6.

                     (3)

                        ĠU L 1, 3.1.1994, p. 3.

    ---documentbreak---

               IL-KUMMISSJONI EWROPEA
            Brussell,25.5.2018
            COM(2018) 333 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li trid tiġi adottata, f’isem l-Unjoni Ewropea,fil-Kumitat Konġunt taż-ŻEE dwar emenda għall-Protokoll 31 tal-Ftehim ŻEE, dwar il-kooperazzjoni f’oqsma speċifiċi li ma jagħmlux parti mill-erba’ libertajiet(Il-Linja tal-Baġit 02.03.01 Suq Intern u l-Linja tal-Baġit 02.03.04 Għodod ta’ Governanza tas-Suq Intern)

               ANNESS
               DEĊIŻJONI TAL-KUMITAT KONĠUNT TAŻ-ŻEE Nru .../2018
                  ta’
                  li temenda l-Protokoll 31 tal-Ftehim ŻEE, dwar il-kooperazzjoni f'oqsma speċifiċi barra
                  mill-erba' libertajiet

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikoli 86 u 98 tiegħu,

               Billi:

               (1)Huwa xieraq li titkompla l-kooperazzjoni bejn il-Partijiet Kontraenti għall-Ftehim ŻEE fl-azzjonijiet tal-Unjoni ffinanzjati mill-baġit ġenerali tal-Unjoni Ewropea fir-rigward tal-operazzjoni u l-iżvilupp tas-suq intern tal-prodotti u s-servizzi u fir-rigward tal-għodod ta’ governanza tas-suq intern.

               (2)Għalhekk, il-Protokoll 31 tal-Ftehim ŻEE jenħtieġ li jiġi emendat sabiex din il-kooperazzjoni estiża tkun tista' tibda sseħħ mill-1 ta' Jannar 2018,

               ADOTTA DIN ID-DEĊIŻJONI:

               Artikolu 1

               L-Artikolu 7 tal-Protokoll 31 tal-Ftehim ŻEE għandu jiġi emendat kif ġej:

               1.Fil-paragrafu 12, il-kliem “u 2017” huwa sostitwit bil-kliem “, 2017 u 2018”.

               2.Fil-paragrafu 14, il-kliem “is-sena finanzjarja 2017” huwa sostitwit bil-kliem “is-snin finanzjarji 2017 u 2018”.

               Artikolu 2

               Din id-Deċiżjoni għandha tidħol fis-seħħ l-għada tal-aħħar notifika skont l-Artikolu 103(1) tal-Ftehim ŻEE*.

                  1Għandha tapplika mill-1 ta' Jannar 2018.

               Artikolu 3

               Din id-Deċiżjoni għandha tiġi ppubblikata fit-Taqsima taż-ŻEE ta' Il-Ġurnal Uffiċjali tal-Unjoni Ewropea u fis-Suppliment tiegħu dwar iż-ŻEE.

               Magħmul fi Brussell,

                     Għall-Kumitat Konġunt taż-ŻEE

                     Il-President

                     Is-Segretarji
                     għall-Kumitat Konġunt taż-ŻEE

                     (1)
                  *
                        [Ma huwa indikat l-ebda rekwiżit kostituzzjonali.] [Huma indikati rekwiżiti kostituzzjonali.]


               IL-KUMMISSJONI EWROPEA
            Brussell, 23.5.2018
            COM(2018) 280 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Istrument ta' Flessibbiltà għall-finanzjament ta' miżuri baġitarji immedjati biex jiġu indirizzati it-theddidiet kontinwi tal-migrazzjoni, tad-dħul tar-rifuġjati u tas-sigurtà kif ukoll għall-estensjoni tal-Programm ta’ Appoġġ għal Riformi Strutturali

               MEMORANDUM TA’ SPJEGAZZJONI

               Ir-Regolament tal-Kunsill (UE, EURATOM) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  1
                jippermetti l-mobilizzazzjoni tal-Istrument tal-Flessibilità sabiex ikun possibbli l-finanzjament ta’ nefqa identifikata b’mod ċar li ma setgħetx tiġi ffinanzjata fil-limiti massimi disponibbli għal intestatura waħda jew aktar tal-qafas finanzjarju pluriennnali.

               F’konformità mal-Artikolu 11 tar-Regolament tal-Kunsill Nru 1311/2013 u l-punt 12 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar il-kooperazzjoni f’materji ta’ baġit u dwar ġestjoni finanzjarja tajba
                  2
               , wara li ġew eżaminati l-possibilitajiet kollha għar-riallokazzjoni tal-approprjazzjonijiet u ġie eżawrit kull marġini mhux allokat taħt l-intestaturi tan-nefqa Koeżjoni Ekonomika, Soċjali u Territorjali (intestatura 1b) u Sigurtà u Ċittadinanza (intestatura 3), il-Kummissjoni qed tipproponi li jiġi mmobilizzat l-Istrument tal-Flessibilità fl-2019. L-ammont annwali disponibbli huwa ta’ EUR 600 miljun (prezzijiet tal-2011) li jikkorispondi għal EUR 703 miljun f’prezzijiet attwali. Barra minn hekk, EUR 520 miljun huma disponibbli fil-porzjon tal-2018.

               Din il-mobilizzazzjoni tikkonċerna ammont ta’ EUR 927,5 miljun lil hinn mil-limitu massimu tal-intestatura 3 tal-qafas finanzjarju pluriennali, u hija maħsuba biex tiffinanzja appoġġ għal miżuri għall-immaniġġjar ta’ kriżijiet tal-migrazzjoni, tar-refuġjati u tas-sigurtà. Barra minn hekk huwa propost li EUR 38,1 miljun jiġu mobilizzati lil hinn mil-limitu massimu tal-intestatura 1b biex jiġi pprovdut finanzjament tal-estensjoni tal-Programm ta’ Appoġġ għal Riformi Strutturali.

               L-approprjazzjonijiet ta' pagamenti li jikkorrispondu għall-mobilizzazzjoni proposta tal-Istrument ta’ Flessibilità ġew ikkalkulati fuq il-bażi tar-regoli applikabbli għal prefinanzjament, l-approvazzjoni ta’ prefinanzjament u l-pagamenti finali għad-diversi tipi ta’ miżuri li għandhom jiġu ffinanzjati, u huma ppreżentati fit-tabella ta’ hawn taħt:

               (f’miljuni ta’ EUR, bil-prezzijiet kurrenti)

                        Sena

                        L-approprjazzjonijiet ta’ pagamenti relatati mal-mobilizzazzjoni tal-istrument ta’ flessibbiltà fl-2019

                        2019

                        486,6

                        2020

                        194,7

                        2021

                        116,1

                        2022

                        116,9

                        2023

                        51,3

                        Total

                        965,6

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Istrument ta' Flessibbiltà għall-finanzjament ta' miżuri baġitarji immedjati biex jiġu indirizzati it-theddidiet kontinwi tal-migrazzjoni, tad-dħul tar-rifuġjati u tas-sigurtà kif ukoll għall-estensjoni tal-Programm ta’ Appoġġ għal Riformi Strutturali

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  3
               , u b’mod partikolari l-punt 12 tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)L-Istrument ta' Flessibbiltà huwa maħsub biex jippermetti l-finanzjament ta' nefqa identifikata b'mod ċar li ma setgħetx tiġi ffinanzjata fil-limiti disponibbli ta' intestatura jew intestaturi oħra.

               (2)Il-limitu massimu fuq l-ammont annwali disponibbli għall-Istrument ta' Flessibilità huwa ta' EUR 600 000 000 (prezzijiet tal-2011), kif stabbilit fl-Artikolu 11 tar-Regolament tal-Kunsill (UE, EURATOM) Nru 1311/2013
                  4
               .

               (3)Sabiex jiġu indirizzati l-isfidi kontinwi tal-migrazzjoni, id-dħul ta' refuġjati u theddid għas-sigurtà kif ukoll għall-estensjoni tal-Programm ta’ Appoġġ għal Riformi Strutturali, huwa meħtieġ li jiġu mmobilizzati ammonti addizzjonali sinifikanti għall-finanzjament ta' tali miżuri bħala kwistjoni ta' urġenza.

               (4)Wara li eżaminaw il-possibilitajiet kollha għar-riallokazzjoni tal-approprjazzjonijiet taħt il-limiti massimi tan-nefqa għall-intestatura 3 (Sigurtà u ċittadinanza) u l-intestatura 1b (Koeżjoni ekonomika, soċjali u territorjali), huwa meħtieġ li jiġi mmobilizzat l-Istrument ta’ Flessibbiltà biex jissupplimenta l-finanzjament disponibbli fil-baġit ġenerali tal-Unjoni għas-sena finanzjarja 2019, lil hinn mil-limitu massimu tal-intestatura 3 b’ammont ta’ EUR 927 518 138 biex jiġu ffinanzjati miżuri fil-qasam tal-migrazzjoni, tar-rifuġjati u tas-sigurtà u lil hinn mil-limitu massimu tal-intestatura 1b bl-ammont ta’ EUR 38 069 903 biex jiġi pprovdut finanzjament addizzjonali għal estensjoni tal-Programm ta’ Appoġġ għal Riformi Strutturali
                  5
               .

               (5)Abbażi tal-profil tal-pagament mistenni, l-approprjazzjonijiet ta' pagament li jikkorrispondu għall-mobilizzazzjoni tal-Istrument ta' Flessibilità jenħtieġ li jiġu mqassma matul diversi snin ta' finanzjament.

               (6)Sabiex ikun permess l-użu malajr tal-fondi, jenħtieġ li din id-Deċiżjoni tapplika mill-bidu tas-sena finanzjarja 2019.

               ADOTTAW DIN ID-DEĊIŻJONI:

               Artikolu 1

               (1)Għall-baġit ġenerali tal-Unjoni Ewropea stabbilit għas-sena finanzjarja 2019, l-Istrument ta’ Flessibbiltà għandu jiġi mmobilizzat biex jipprovdi l-ammont ta’ EUR 927 518 138 f’approprjazzjonijiet ta’ impenn taħt l-intestatura 3 (Sigurtà u Ċittadinanza) u l-ammont ta’ EUR 38 069 903 f’approprjazzjonijiet ta’ impenn taħt l-Intestatura 1b (Koeżjoni Ekonomika, Soċjali u Territorjali).

               L-ammonti msemmija fl-ewwel subparagrafu għandhom jintużaw biex jiffinanzjaw miżuri biex jiġu indirizzati l-isfidi kontinwi tal-migrazzjoni, id-dħul ta' refuġjati u t-theddid għas-sigurtà kif ukoll l-estensjoni tal-Programm ta’ Appoġġ għal Riformi Strutturali.

               (2)Abbażi tal-profil tal-pagament mistenni, l-approprjazzjonijiet ta' pagament li jikkorrispondu għall-mobilizzazzjoni tal-Istrument ta' Flessibilità għandhom ikunu stmati kif ġej:

               (a)EUR 486 597 803 in 2019;

               (b)EUR 194 720 174 in 2020;

               (c)EUR 116 110 590 in 2021;

               (d)EUR 116 871 924 in 2022;

               (e)EUR 51 287 550 in 2023.

               L-ammonti speċifiċi ta' approprjazzjonijiet ta' impenn għal kull sena finanzjarja għandhom jiġu awtorizzati f'konformità mal-proċedura baġitarja annwali.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Huwa għandu japplika mill- It-Tlieta, 1 ta' Jannar 2019.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 347, 20.12.2013, p. 884.

                     (2)

                        ĠU C 373, 20.12.2013, p. 1.

                     (3)

                        ĠU C 373, 20.12.2013, p. 1.

                     (4)

                        Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

                     (5)

                        COM(2017) 825, 6.12.2017.


               IL-KUMMISSJONI EWROPEA
            Brussell, 31.5.2018
            COM(2018) 359 final
            2018/0192(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom b’rabta mal-adozzjoni tar-Regoli ta’ Proċedura tiegħu
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.Is-suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom b’rabta mal-adozzjoni tar-regoli ta’ proċedura previsti.

               2.Il-Kuntest tal-proposta

               2.1.Il-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom

               L-għan tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom (“il-Ftehim”) huwa li jikkollega l-Iskema tal-UE għan-negozjar ta’ emissjonijiet (EU ETS) mal-iskema Żvizzera billi jippermetti li l-kwoti taż-żewġ sistemi jkunu jistgħu jiġu nnegozjati reċiprokament u jintużaw għall-konformità fis-sistemi ta’ xulxin, u b’hekk jikbru l-opportunitajiet għall-mitigazzjoni tat-tibdil fil-klima. Il-ftehim ġie iffirmat fit-23 ta’ Novembru 2017. Dan il-Ftehim se jidħol fis-seħħ fl-1 ta’ Jannar wara l-iskambju tal-istrumenti ta’ ratifika jew ta’ approvazzjoni mill-Partijiet. Madankollu, il-Ftehim jipprevedi li l-Artikoli 11 sa 13 tiegħu jibdew japplikaw proviżorjament mid-data tal-iffirmar tal-Ftehim.

               2.2.Il-Kumitat Konġunt

               Il-Kumitat Konġunt stabbilit bl-Artikolu 12 tal-Ftehim għandu r-responsabbiltà li jamministra l-Ftehim u li jiżgura l-implimentazzjoni tiegħu. Jista’ wkoll jiddeċiedi li jadotta annessi ġodda għall-Ftehim, jew li jemenda dawk eżistenti. U jista’ jiddiskuti l-emendi għall-Artikoli tal-Ftehim, jiffaċilita l-iskambju tal-ideat dwar il-leġiżlazzjoni tal-Partijiet u jmexxi r-rieżamijiet tal-Ftehim.

               Il-Kumitat Konġunt huwa korp bilaterali magħmul minn rappreżentanti taż-żewġ Partijiet (l-UE u l-Iżvizzera). Għandu jkun hemm il-qbil taż-żewġ Partijiet dwar id-deċiżjonijiet li jittieħdu mill-Kumitat Konġunt.

               2.3.L-att previst tal-Kumitat Konġunt

               Waqt l-ewwel laqgħa tiegħu fis-27 ta’ Ġunju 2018, il-Kumitat Konġunt irid jadotta r-regoli ta’ proċedura tiegħu.

               L-għan tal-att previst huwa li jistabbilixxi r-regoli li bihom se jaħdem u jiżviluppa l-kompiti tiegħu l-Kumitat Konġunt.

               L-Artikolu 12(4) tal-Ftehim jipprevedi li l-Kumitat Konġunt għandu jidotta r-regoli ta’ proċedura tiegħu.

               3.Il-pożizzjoni li trid tittieħed f’isem l-Unjoni

               Din il-proposta tiddetermina l-pożizzjoni tal-Unjoni għall-adozzjoni tar-regoli ta’ proċedura li se jirregolaw lill-Kumitat Konġunt. L-abbozz tar-regoli ta’ proċedura fihom id-dispożizzjonijiet normali li jirregolaw kif jaħdem dan il-korp: kif inhu magħmul, il-presidenza u l-funzjonijet segretarjali, ir-regoli dwar il-laqgħat li se jsiru, l-iffissar tal-aġenda, it-teħid tad-deċiżjonijiet, eċċ. Dan jipprevedi wkoll il-possibbiltà li jinħolqu gruppi ta’ ħidma bi qbil mal-Artikolu 12(5) tal-Ftehim.

               L-adozzjoni tar-regoli ta’ proċedura tal-Kumitat Konġunt hija meħtieġa biex dan jibda jaħdem fuq it-tħejjija tal-implimentazzjoni tal-Ftehim. Din tippermetti li jsiru l-arranġamenti prattiċi biex il-kollegament bejn iż-żewġ skemi għall-iskambju ta’ kwoti tal-emissjonijiet isir realtà.

               L-iżvilupp ta’ suq internazzjonali tal-karbonju li jiffunzjona sew permezz ta’ kollegament minn isfel għal fuq tal-iskemi għall-iskambju ta’ kwoti tal-emissjonijiet huwa għan tal-politika fit-tul tal-UE u tal-komunità internazzjonali, b’mod partikolari bħala mezz biex jintlaħqu l-miri klimatiċi tal-Ftehim ta’ Pariġi. F’dan ir-rigward, l-Artikolu 25 tad-Direttiva li tistabbilixxi skema għall-iskambju ta’ kwoti ta’ emissjonijiet ta’ gassijiet serra (EU ETS) jipprevedi li l-EU ETS tiġi kkollegata ma’ skemi oħrajn tan-negozjar tal-kwoti tal-emissjonijiet dejjem jekk dawn ikunu obbligatorji, ikollhom limitu assolut tal-emissjonijiet, u jkunu kompatibbli, kif inhu l-każ tal-iskema Żvizzera. Biex tibqa’ żgurata l-kompatibbiltà bejn l-EU ETS u l-ETS Żvizzera, jeħtieġ li l-Kumitat Konġunt jibda jaħdem fuq l-implimentazzjoni tal-ftehim.

               4.Il-bażi ġuridika

               4.1.Il-bażi ġuridika proċedurali

               4.1.1.Il-prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp (“is-sede”) ikkonċernat. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .

               4.1.2.Applikazzjoni għall-każ preżenti

               Il-Kumitat Konġunt huwa korp stabbilit bi ftehim, jiġifieri l-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom.

               L-att li l-Kumitat Konġunt huwa mitlub jadotta jikkostitwixxi att b’effetti legali. L-att previst ikollu effetti legali għaliex dan ikun jiddetermina r-regoli li japplikaw għall-Kumitat Konġunt, li huwa l-korp li jamministra l-Ftehim, u li jista’ jieħu d-deċiżjonijiet dwar l-adozzjoni ta’ annessi ġodda jew dwar l-emendar tal-annessi eżistenti.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) tat-TFUE.

               4.2.Il-bażi ġuridika sostantiva

               4.2.1.Il-prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li dwarhom tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun jista’ jiġi identifikat bħala l-ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.L-Applikazzjoni għall-każ preżenti

               L-objettiv ewlieni u l-kontenut tal-att previst jirrigwardaw l-ambjent.

               Għalhekk, il-bażi ġuridika sostantiva tad-Deċiżjoni proposta hija l-Artikolu 191 tat-TFUE.

               4.3.Konklużjoni

               Il-bażi ġuridika tad-Deċiżjoni proposta jenħtieġ tkun l-Artikolu 191 tat-TFUE, flimkien mal-Artikolu 218(9) tat-TFUE.

               2018/0192 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom b’rabta mal-adozzjoni tar-Regoli ta’ Proċedura tiegħu

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 191 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom (“il-Ftehim”) ġie ffirmat fit-23 ta’ Novembru 2017.

               (2)Skont l-Artikolu 22 tal-Ftehim, qabel ma jidħol fis-seħħ il-Ftehim, iridu jiġu applikati proviżorjament l-Artikoli 11 sa 13 mid-data tal-iffirmar tal-Ftehim.

               (3)Skont l-Artikolu 12 tal-Ftehim, fl-ewwel laqgħa tiegħu fis-27 ta’ Ġunju 2018, il-Kumitat Konġunt irid jadotta r-regoli ta’ proċedura tiegħu.

               (4)Jixraq li tiġi stabbilita l-pożizzjoni li trid tittieħed fil-Kumitat Konġunt f’isem l-Unjoni billi r-regoli ta’ proċedura se jkunu jiddeterminaw kif jaħdem dan il-korp li għandu r-responsabbiltà li jamministra l-Ftehim u li jiżgura l-implimentazzjoni tiegħu.

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni Ewropea fl-ewwel laqa’ tal-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom b’rabta mal-adozzjoni tar-Regoli ta’ Proċedura tiegħu għandha tkun ibbażata fuq l-abbozz tad-Deċiżjoni tal-Kumitat Konġunt mehmuż ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Is-Sentenza tal-Qorti tal-Ġustizzja (Awla Manja) tas-7 ta’ Ottubru 2014, Ir-Repubblika Federali tal-Ġermanja vs Il-Kunsill tal-Unjoni Ewropea, C-399/12, ECLI:EU:C:2014:2258, il-paragrafi 61 sa 64.

    ---documentbreak---

               IL-KUMMISSJONI EWROPEA
            Brussell,31.5.2018
            COM(2018) 359 final
            ANNESS
            tal-
            Proposta għal DEĊIŻJONI tal-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom b’rabta mal-adozzjoni tar-Regoli ta’ Proċedura tiegħu

               Anness

               ID-DEĊIŻJONI Nru 1/2018 TAL-KUMITAT KONĠUNT STABBILIT BIL-FTEHIM BEJN L-UNJONI EWROPEA U L-KONFEDERAZZJONI ŻVIZZERA DWAR IL-KOLLEGAMENT TAL-ISKEMI GĦALL-ISKAMBJU TA’ KWOTI TAL-EMISSJONIJIET TA’ GASSIJIET SERRA TAGĦHOM

               dwar l-adozzjoni tar-Regoli ta’ Proċedura tiegħu

               IL-KUMITAT KONĠUNT STABBILIT BIL-FTEHIM BEJN L-UNJONI EWROPEA U L-KONFEDERAZZJONI ŻVIZZERA

               Wara li kkunsidra l-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom, u b’mod partikolari l-Artikolu 12 tiegħu,

               Billi:

               (1) L-Artikoli 11 sa 13 tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom ġew applikati proviżorjament minn dakinhar li ġie ffirmat.

               (2) Ġie stabbilit Kumitat Konġunt magħmul mir-rappreżentanti tal-Partijiet, bi qbil mal-Artikolu 12(1) tal-Ftehim.

               (3) Skont l-Artikolu 12(4) tal-Ftehim il-Kumitat Konġunt irid jistabbilixxi r-regoli ta’ proċedura tiegħu.

               (4) Skont l-Artikolu 12(5) tal-Ftehim, il-Kumitat Konġunt jista’ jiddeċiedi li jwaqqaf il-gruppi ta’ ħidma biex jgħinuh iwettaq xogħlu.

               ADOTTA DIN ID-DEĊIŻJONI:

               Artikolu waħdieni

               Ir-Regoli ta’ Proċedura tal-Kumitat Konġunt, kif stipulat fl-Anness ta’ din id-Deċiżjoni, huma b’dan adottati.

               Magħmul bl-Ingliż f’Zurich.

               Il-Kumitat Konġunt

               Il-President

               Is-Segretarju għall-Unjoni Ewropea

               Is-Segretarju għall-Iżvizzera

               Ir-regoli ta’ proċedura tal-KUMITAT KONĠUNT DWAR L-ETS TAL-UNJONI EWROPEA U TAL-IŻVIZZERA (“IL-KUMITAT KONĠUNT”)

               Artikolu 1

               Il-kompożizzjoni tal-Kumitat Konġunt

               1. Il-Kumitat Konġunt għandu jkun magħmul minn rappreżentanti tal-Kummissjoni Ewropea (“il-Kummissjoni”) li jaġixxu f’isem “l-Unjoni Ewropea”, minn naħa waħda, u rappreżentanti tal-Konfederazzjoni Żvizzera (“l-Iżvizzera”), min-naħa l-oħra. Minn hawn ’il quddiem, iż-żewġ naħat se jissejħu b’mod individwali bħala “il-Parti” jew flimkien bħala “il-Partijiet”.

               2. Ir-rappreżentanti tal-Partijiet jistgħu jkunu akkompanjati minn uffiċjali oħrajn li jaġixxu f’isem il-Partijiet.

               Artikolu 2

               Il-Presidenza

               1. Il-presidenza tal-Kumitat Konġunt għandha talterna bejn il-Partijiet kull 12-il xahar. Fl-ewwel sena kalendarja, il-presidenza se tkun tal-Iżvizzera.

               2. Il-Parti li jkollha l-presidenza għandha taħtar il-President tal-Kumitat Konġunt u sostitut għalih jew għaliha.

               3. Il-President jidderiġi l-ħidma tal-Kumitat Konġunt.

               Artikolu 3

               L-Osservaturi

               Bi ftehim reċiproku bejn il-Partijiet, il-Kumitat Konġunt jista’ jiddeċiedi jistieden xi esperti jew rappreżentanti ta’ korpi oħra jattendu l-laqgħat tal-Kumitat Konġunt bħala osservaturi biex jipprovdu l-informazzjoni dwar suġġetti speċifiċi. Il-Kumitat Konġunt għandu jiftiehem it-termini u l-kundizzjonijiet li bihom l-osservaturi jkunu jistgħu jattendu għal-laqgħat.

               Artikolu 4

               Is-Segretarjat

               1. Is-Segretarji tal-Kumitat Konġunt għandhom ikunu uffiċjal tal-Kummissjoni Ewropea u uffiċjal tal-gvern tal-Iżvizzera li għandhom jaġixxu b’mod konġunt.

               2. Is-Segretarji tal-Kumitat Konġunt għandu jkollhom ir-responsabbiltà biex il-Partijiet jikkomunikaw bejniethom, u din ir-responsabbiltà tinkludi li jibagħtu d-dokumenti.

               3. Il-funzjonijiet segretarjali huma taħt ir-responsabbiltà tal-Parti li jkollha l-presidenza.

               Artikolu 5

               Il-laqgħat tal-Kumitat Konġunt

               1. Il-Kumitat Konġunt għandu jiltaqa’ skont il-bżonn, fil-prinċipju darba fis-sena. Wara li jikkonsulta mal-Partijiet, il-President għandu jsejjaħ laqgħa tal-Kumitat Konġunt f’ħin u f’post li jiġu miftiehma b’mod reċiproku. Jistgħu wkoll isiru konferenzi telefoniċi u vidjokonferenzi jekk jiftiehmu dwar dan il-Partijiet bejniethom. Il-President għandu jsejjaħ seduta speċjali tal-Kumitat Konġunt jekk jitolbuh l-Unjoni Ewropea jew l-Iżvizzera. Skont l-Artikolu 12(2) tal-Ftehim, il-Kumitat Konġunt għandu jiltaqa’ qabel ma jgħaddu 30 jum tal-kalendarju wara li ssir talba għal dan.

               2. Il-Kumitat Konġunt għandu jiltaqa’ fi Brussell jew fl-Iżvizzera, skont liema mill-Partijiet ikollha l-Presidenza, sakemm il-Partijiet ma jiftehmux mod ieħor.

               3. Il-Presidenza għandha tibgħat avviż dwar is-sejħa tal-laqgħa, flimkien mal-abbozz tal-aġenda u d-dokumenti meħtieġa għal-laqgħa, lir-rappreżentanti tal-Partijiet għallinqas 21 jum kalendarju qabel il-laqgħa. Id-dokumenti għal-laqgħat li jissejħu bi qbil mal-Artikolu 12(2) tal-Ftehim għandhom jintbagħtu mill-inqas sebat ijiem kalendarji qabel il-laqgħa.

               4. Bi ftehim mal-Partijiet, il-President jista’ jqassar il-limiti taż-żmien indikati fil-paragrafu 3 biex jitqiesu r-rekwiżiti ta’ xi kwistjoni partikolari.

               5. Il-President għandu jiġi infurmat dwar il-kompożizzjoni tad-delegazzjoni ta’ kull Parti mill-inqas sebat ijiem kalendarji qabel kull laqgħa.

               6. Il-laqgħat tal-Kumitat Konġunt ma għandhomx ikunu pubbliċi sakemm il-Partijiet ma jiddeċidux mod ieħor.

               Artikolu 6

               L-Aġenda

               1. Il-President, bl-għajnuna tas-Segretarji, għandu jħejji l-aġenda proviżorja ta’ kull laqgħa.

               2. Kull Parti tista’ titlob li jiddaħħlu kwistjonijiet addizzjonali fl-aġenda. Din it-talba għandha tkun issostanzjata kif jixraq u tintbagħat bil-miktub lill-President mill-inqas sebat ijiem kalendarji qabel il-laqgħa.

               3. Il-Kumitat Konġunt għandu japprova l-aġenda fil-bidu tal-laqgħa.

               Artikolu 7

               Il-gruppi ta’ ħidma tal-Kumitat Konġunt

               1. Il-Kumitat Konġunt għandu jiftiehem dwar il-kompożizzjoni u l-funzjonament tal-gruppi ta’ ħidma jew tas-sottokumitati li jkunu se jitwaqqfu bi qbil mal-Artikolu 12(5).

               2. Il-gruppi ta’ ħidma jew is-sottokumitati għandhom japplikaw dawn ir-Regoli ta’ Proċedura mutatis mutandis.

               3. Il-grupp ta’ ħidma jew is-sottokumitati għandhom jaħdmu taħt l-awtorità tal-Kumitat Konġunt u jirrappurtawlu wara kull laqgħa li jkollhom. Ma għandhomx ikunu awtorizzati li jieħdu d-deċiżjonijiet, iżda jistgħu jagħmlu r-rakkomandazzjonijiet tagħhom lill-Kumitat Konġunt.

               4. Bi qbil mal-Artikolu 8 ta’ dawn ir-Regoli ta’ Proċedura, il-Kumitat Konġunt jista’ jiddeċiedi li jemenda jew itemm il-mandat tal-gruppi ta’ ħidma jew tas-sottokumitati.

               Artikolu 8

               Deċiżjonijiet u rakkomandazzjonijiet

               1. Skont il-Ftehim, il-Kumitat Konġunt għandu jieħu d-deċiżjonijiet u jħejji r-rakkomandazzjonijiet bi qbil reċiproku tal-Partijiet. Dawn jingħataw it-titolu “Deċiżjoni” jew “Rakkomandazzjoni”, segwit minn numru sekwenzjali, id-data tal-adozzjoni u referenza għas-suġġett.

               2. Id-deċiżjonijiet u r-rakkomandazzjonijiet tal-Kumitat Konġunt għandhom ikunu ffirmati mill-President u mis-Segretarji u jitqassmu mal-Partijiet.

               3. Kull Parti tista’ tiddeċiedi li tippubblika kwalunkwe deċiżjoni jew rakkomandazzjoni li tkun adottata mill-Kumitat Konġunt fil-ġurnal uffiċjali rispettiv tagħha. Il-Partijiet għandhom jinfurmaw lil xulxin meta jkollhom ħsieb li jippubblikaw deċiżjoni jew rakkomandazzjoni.

               4. Il-Kumitat Konġunt jista’ jadotta d-deċiżjonijiet jew ir-rakkomandazzjonijiet tiegħu permezz ta’ proċedura bil-miktub jekk il-Partijiet jaqblu dwar dan. Il-proċedura bil-miktub għandha tikkonsisti minn tpartit ta’ noti bejn is-Segretarji li jaġixxu bi ftehim mal-Partijiet. Biex dan isir, it-test tal-proposta għandu jitqassam f’limitu ta’ żmien ta’ mhux inqas minn 21 jum tal-kalendarju, u f’dan iż-żmien għandhom jintgħarrfu kull riżerva jew emenda. F’ċirkostanzi speċjali, il-President jista’ jqassar il-limitu taż-żmien, bi qbil mal-Partijiet. Ladarba jiġi miftiehem it-test, id-deċiżjoni jew ir-rakkomandazzjoni għandha tkun iffirmata mill-President u mis-Segretarji.

               5. Id-deċiżjonijiet tal-Kumitat Konġunt li jemendaw l-Annessi tal-Ftehim għandhom jiġu adottati bil-lingwi awtentiċi tal-Ftehim.

               6. Waqt l-applikazzjoni proviżorja tal-Artikoli 11 sa 13 tal-Ftehim, il-Kumitat Konġunt jista’ jħejji d-deċiżjonijiet meħtieġa għall-implimentazzjoni tal-Ftehim. Deċiżjoni formali tal-Kumitat Konġunt li jkollha effett vinkolanti tibda sseħħ biss wara d-dħul fis-seħħ tal-Ftehim.

               Artikolu 9

               Il-minuti

               1. Is-Segretarjat għandu jħejji l-abbozz tal-minuti ta’ kull laqgħa. L-abbozz għandu jindika d-deċiżjonijiet li jkunu ttieħdu u r-rakkomandazzjonijiet li jkunu tħejjew. L-abbozz tal-minuti għandu jitressaq lill-Kumitat Konġunt biex jiġi adottat. Ladarba jiġu adottati mill-Kumitat Konġunt, il-minuti għandhom ikunu ffirmati mill-President u mis-Segretarji.

               2. L-abbozz tal-minuti għandu jitħejja fl-ewwel 21 jum kalendarju ta’ wara l-laqgħa, u jitressqu lill-Kumitat Konġunt biex japprovahom jew permezz ta’ proċedura bil-miktub inkella fil-laqgħa li jkun imiss tal-Kumitat Konġunt.

               Artikolu 10

               Korrispondenza

               Kull korrispondenza lill-President tal-Kumitat Konġunt jew mingħandu għandha tintbagħat lis-Segretarjat tal-Kumitat Konġunt.

               Artikolu 11

               L-iskambju regolari tal-informazzjoni u l-konsultazzjonijiet

               1. Skont l-Artikolu 10(2) tal-Ftehim, Parti għandha tinnotifika lill-Parti l-oħra dwar l-iżviluppi fil-leġiżlazzjoni tagħha fl-oqsma li huma rilevanti għal dan il-Ftehim.

               2. Għal dan l-għan, għandu jkun hemm skambju regolari ta’ informazzjoni bejn il-Partijiet u konsultazzjonijiet bejniethom permezz tas-Segretarji tal-Kumitat Konġunt.

               Artikolu 12

               Il-konfidenzjalità

               Meta Parti tressaq informazzjoni li tkun ikklassifikata bħala konfidenzjali quddiem il-Kumitat Konġunt, il-Parti l-oħra għandha tittratta din l-informazzjoni bħala kunfidenzjali.

               Artikolu 13

               Spejjeż

               Kull Parti għandha tħallas l-ispejjeż tagħha li ġġarrab b’rabta mal-parteċipazzjoni fil-laqgħat tal-Kumitat Konġunt u tal-gruppi ta’ ħidma jew tas-sottokumitati.

               Artikolu 14

               Emendi

               Dawn ir-Regoli ta’ Proċedura jistgħu jiġu emendati b’deċiżjoni tal-Kumitat Konġunt bi qbil mal-Artikolu 8.

               Artikolu 15

               L-applikazzjoni proviżorja

               Waqt l-applikazzjoni proviżorja tal-Artikoli 11 sa 13 tal-Ftehim, dawn ir-regoli ta’ proċedura għandhom japplikaw mutatis mutandis.